สรุปภาวะตลาดต่างประเทศประจำวันที่ 31 ก.ค. 2562
สรุปภาวะตลาดต่างประเทศประจำวันที่ 31 ก.ค. 2562
1 ส.ค. 2562

ดัชนีดาวโจนส์ตลาดหุ้นนิวยอร์กปิดร่วงลงหนักสุดในรอบ 2 เดือนเมื่อคืนนี้ (31 ก.ค.) เนื่องจากนักลงทุนผิดหวังที่นายเจอโรม พาวเวล ประธานธนาคารกลางสหรัฐ (เฟด) ไม่ได้ส่งสัญญาณว่าเฟดจะปรับลดอัตราดอกเบี้ยลงอีกในอนาคต แม้คณะกรรมการเฟดได้ตัดสินใจลดดอกเบี้ย 0.25% ในการประชุมเมื่อวานนี้ ซึ่งเป็นการปรับลดครั้งแรกในรอบ 11 ปี
ดัชนีเฉลี่ยอุตสาหกรรมดาวโจนส์ปิดวันทำการล่าสุดที่ 26,864.27 จุด ร่วงลง 333.75 จุด หรือ -1.23% ขณะที่ดัชนี S&amp;P500 ปิดที่ระดับ 2,980.38 จุด ลดลง 32.80 จุด หรือ -1.09% โดยทั้งดัชนีดาวโจนส์และดัชนี S&amp;P500 ต่างก็ปิดร่วงลงในวันเดียวที่หนักที่สุดนับตั้งแต่วันที่ 31 พ.ค.ปีนี้ ส่วนดัชนี Nasdaq ปิดที่ 8,175.42 จุด ลดลง 98.19 จุด หรือ -1.19%
 
ตลาดหุ้นยุโรปปิดปรับตัวขึ้นเมื่อคืนนี้ (31 ก.ค.) โดยแรงหนุนจากการที่ธนาคารยุโรปหลายแห่งเปิดเผยผลประกอบการที่แข็งแกร่ง ขณะที่นักลงทุนยังคงระมัดระวังในการซื้อขายก่อนธนาคารกลางสหรัฐ (เฟด) ประกาศมติการประชุมนโยบายการเงิน ซึ่งหลังจากตลาดยุโรปปิดทำการ เฟดได้ประกาศมติปรับลดอัตราดอกเบี้ยลง 0.25% ตามคาด
ดัชนี Stoxx Europe 600 บวก 0.17% ปิดที่ 385.77 จุด
ดัชนี CAC-40 ตลาดหุ้นฝรั่งเศสปิดที่ 5,518.90 จุด เพิ่มขึ้น 7.84 จุด หรือ +0.14% และ ดัชนี DAX ตลาดหุ้นเยอรมันปิดที่ 12,189.04 จุด เพิ่มขึ้น 41.80 จุด หรือ +0.34% ขณะที่ ดัชนี FTSE 100 ตลาดหุ้นลอนดอนปิดที่ 7,586.78 จุด ลดลง 59.99 จุด หรือ -0.78%
 
ตลาดหุ้นลอนดอนปิดลดลงเมื่อคืนนี้ (31 ก.ค.) โดยถูกกดดันจากการที่นักลงทุนผิดหวังกับการที่บริษัทจดทะเบียนหลายแห่งเปิดเผยผลประกอบการที่ต่ำกว่าคาด และนักลงทุนยังคงวิตกเกี่ยวกับความขัดแย้งด้านการค้าระหว่างสหรัฐและจีน
ดัชนี FTSE 100 ตลาดหุ้นลอนดอนปิดที่ 7,586.78 จุด ลดลง 59.99 จุด หรือ -0.78%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (31 ก.ค.) ขานรับสต็อกน้ำมันดิบของสหรัฐที่ปรับตัวลงมากกว่าที่คาดการณ์ไว้ และยังลดลงติดต่อกันเป็นสัปดาห์ที่ 7 นอกจากนี้ ตลาดน้ำมันยังได้รับแรงหนุนจากการที่ธนาคารกลางสหรัฐ (เฟด) ปรับลดอัตราดอกเบี้ยในการประชุมเมื่อวานี้ตามคาด
สัญญาน้ำมันดิบ WTI ส่งมอบเดือนก.ย. เพิ่มขึ้น 53 เซนต์ หรือ 0.9% ปิดที่ 58.58 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. เพิ่มขึ้น 45 เซนต์ หรือ 0.7% ปิดที่ 65.17 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (31 ก.ค.) เนื่องจากการแข็งค่าของสกุลเงินดอลลาร์ได้ลดความน่าดึงดูดของทองคำ โดยสัญญาทองคำปิดในแดนลบเป็นวันแรกในรอบ 4 วันทำการ ก่อนที่ธนาคารกลางสหรัฐ (เฟด) จะแถลงมติการประชุม ขณะที่นักลงทุนจับตาตัวเลขจ้างงานนอกภาคเกษตรประจำเดือนของก.ค.ของสหรัฐซึ่งมีกำหนดเปิดเผยในวันพรุ่งนี้
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 4 ดอลลาร์ หรือ 0.3% ปิดที่ 1,437.80  ดอลลาร์/ออนซ์
สัญญาโลหะเงินส่งมอบเดือนก.ย. ลดลง 15.3 เซนต์ หรือ 0.92% ปิดที่ 16.405 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 6.3 ดอลลาร์ หรือ 0.72% ปิดที่ 878.90 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 15.30 ดอลลาร์ หรือ 1% ปิดที่ 1,524.40 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลัก ในการซื้อขายที่ตลาดปริวรรตเงินตรานิวยอร์กเมื่อคืนนี้ (31 ก.ค.) โดยได้แรงหนุนหลังจากธนาคารกลางสหรัฐ (เฟด) ปรับลดอัตราดอกเบี้ยลงเพียง 0.25% ในการประชุมเมื่อวานนี้ตามคาด รวมทั้งการที่นายเจอโรม พาวเวล ประธานเฟด ไม่ได้รับประกันว่าจะมีการปรับลดอัตราดอกเบี้ยลงอีกในอนาคต
ดอลลาร์สหรัฐแข็งค่าเมื่อเทียบกับเงินเยน ที่ระดับ 108.77 เยน จากระดับ 108.60 เยน และแข็งค่าเมื่อเทียบกับฟรังก์สวิส ที่ระดับ 0.9934 ฟรังก์ จากระดับ 0.9902 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3197 ดอลลาร์แคนาดา จากระดับ 1.3152 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1085 ดอลลาร์ จากระดับ 1.1156 ดอลลาร์ ขณะที่เงินปอนด์แข็งค่าขึ้นเล็กน้อยสู่ระดับ 1.2162 ดอลลาร์ จากระดับ 1.2161 ดอลลาร์ ส่วนดอลลาร์ออสเตรเลียอ่อนค่าลงแตะที่ระดับ 0.6839 ดอลลาร์สหรัฐ จากระดับ 0.6874 ดอลลาร์สหรัฐ